CELEX: 32013D0372
Language: sk
Date: 2013-07-09 00:00:00
Title: 2013/372/EÚ: Vykonávacie rozhodnutie Rady z  9. júla 2013 , ktorým sa mení vykonávacie rozhodnutie 2011/77/EÚ o poskytnutí finančnej pomoci Únie Írsku

12.7.2013   
            
            
               SK
            
            
               Úradný vestník Európskej únie
            
            
               L 191/9
            
         VYKONÁVACIE ROZHODNUTIE RADY
   z 9. júla 2013,
   ktorým sa mení vykonávacie rozhodnutie 2011/77/EÚ o poskytnutí finančnej pomoci Únie Írsku
   (2013/372/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) č. 407/2010 z 11. mája 2010, ktorým sa zriaďuje európsky finančný stabilizačný mechanizmus (1), a najmä na jeho článok 3 ods. 2 a článok 3 ods. 7,
   so zreteľom na návrh Európskej komisie,
   keďže:
   
               (1)
            
            
               Rada poskytla Írsku na jeho žiadosť finančnú pomoc na základe vykonávacieho rozhodnutia 2011/77/EÚ (2) na podporu dôsledného programu hospodárskych a finančných reforiem, ktorého cieľom je obnoviť dôveru, umožniť návrat hospodárstva k udržateľnému rastu a zachovať finančnú stabilitu v Írsku, eurozóne a Únii.
            
         
               (2)
            
            
               V súlade s článkom 3 ods. 9 vykonávacieho rozhodnutia 2011/77/EÚ Komisia spolu s Medzinárodným menovým fondom (MMF) a v spolupráci s Európskou centrálnou bankou (ECB) uskutočnila desiate prehodnotenie pokroku, ktorý pri vykonávaní dohodnutých opatrení dosiahli írske orgány, ako aj účinnosti a hospodárskeho a sociálneho vplyvu dohodnutých opatrení.
            
         
               (3)
            
            
               Očakáva sa, že po politickej dohode, ku ktorej dospeli Európsky parlament a Rada, budú čoskoro prijaté právne predpisy, ktorými sa zriadi jednotný mechanizmus dohľadu. V tejto súvislosti sa nasledujúce stresové testy bánk v rámci celej EÚ, ktoré sa majú vykonať pod záštitou Európskeho orgánu pre bankovníctvo (EBA), neuskutočnia v roku 2013, ako sa predtým očakávalo.
            
         
               (4)
            
            
               S cieľom, aby i) pred ukončením programu bolo hotové spoľahlivé posúdenie zdravia bánk a ii) aby sa pri rôznych posúdeniach v čo najväčšej miere zaistila jednotnosť, by Írsko v rámci prípravy na vstupný stresový test jednotného mechanizmu dohľadu malo do konca roka 2013 uskutočniť rad prípravných opatrení, a to vrátane predbežného komplexného posúdenia súvahy.
            
         
               (5)
            
            
               Írsko opätovne potvrdilo svoj záväzok bezodkladne presunúť zodpovednosť za odvetvie vodohospodárstva z miestnych orgánov na celoštátneho poskytovateľa vodárenských služieb a zaviesť pre domácnosti poplatky za vodu. Írsko dosiahlo dobrý pokrok pri vykonávaní reformy odvetvia vodohospodárstva, a to vrátane prijatia právnych predpisov, zriadenia štátneho vodohospodárskeho podniku Irish Water a dokončenia všetkých operatívnych opatrení v rámci procesu prechodu. Z technických dôvodov by sa mohlo zavedenie poplatkov za vodu pre domácnosti oddialiť na rok 2014 bez toho, aby to ohrozilo reformný proces ako celok.
            
         
               (6)
            
            
               Vykonávacie rozhodnutie 2011/77/EÚ by sa malo vzhľadom na tento vývoj a uvedené dôvody zmeniť,
            
         PRIJALA TOTO ROZHODNUTIE:
   Článok 1
   Článok 3 ods. 10 vykonávacieho rozhodnutia 2011/77/EÚ sa mení takto:
   
               1.
            
            
               písmeno a) sa nahrádza takto:
               
                           „a)
                        
                        
                           dokončí predbežné posúdenie súvahy pred ukončením programu v rámci príprav na stresový test, ktorý sa má vykonať v súlade s novou metodikou EÚ;“
                        
                     
         
               2.
            
            
               dopĺňa sa toto písmeno:
               
                           „c)
                        
                        
                           oznámi Komisii spôsob financovania podniku Irish Water a ohlási konečný časový plán pre zavedenie poplatkov za vodu pre domácnosti v poslednom štvrťroku 2014.“
                        
                     
         Článok 2
   Toto rozhodnutie nadobúda účinnosť dňom jeho oznámenia.
   Článok 3
   Toto rozhodnutie je určené Írsku.
   
      V Bruseli 9. júla 2013
      
         
            Za Radu
         
         
            predseda
         
         L. LINKEVIČIUS
      
   
   
      (1)  Ú. v. EÚ L 118, 12.5.2010, s. 1.
   
      (2)  Ú. v. EÚ L 30, 4.2.2011, s. 34.